Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: merésére. Magyarországon az 1993. évi XXXI. törvényben
Paragraph Index: 1044

1. A jogállami jogalkalmazást mindenekelőtt a formák és szabályok tisztelete jellemzi. Mindazonáltal a pártállami múlt és a demokratikus átmenet tényeinek jogi megítélése mindig felvet tartalmi kérdést is. Az Alkotmány 59. §-a alapján a Magyar Köztársaságban mindenkit megillet a személyes adatok védelméhez való jog, a 61. § biztosítja azt, hogy a közérdekű adatokat mindenki megismerhesse és terjeszthesse. Az Adatvédelmi törvény (Avtv.) 19. § (1) bekezdés alapján a közfeladatot ellátó szerv vagy személy köteles a feladatkörébe tartozó ügyekben elősegíteni a közvélemény gyors és pontos tájékoztatását. Mind az Avtv., mind a levéltári törvény (Ltv.) fogalomhasználatában közfeladatot ellátó szerv az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy. Az Avtv. 19. § (4) bekezdésének szabálya szerint a közfeladatot ellátó személy személyes adata a közérdekű adat megismerését nem korlátozhatja.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes